Lassédimi gudì!
Alla prof. Maria Giacobbe

Nò n’aggiu éiu aribari,
nè vigni e órthi manni,
un pézzu di giardhinu, un pezzaréddu,
dui palmi di zappitta
abbasthani a la mé firizzidài.

Lassédimi gudì.
Oh giardhinèttu méiu
abà ch’è primabéra
e l’aria prufumada
d’aranzu, di garóvuri, di ròsi!
Lu zéru è tuttu cantu
di sèda biaitta.
Lu sòri tebïéddu, risuranu.
L’òmbra vèrdhi di l’àiburi, un accisu.
Pazi d’àgniri v’è, pazi sulèna,
chi digu a mè matèssi:
– Ma chisthu è un paradisu!

Lassédimi gudì!
Mi pari d’abé l’ari ancóra in pédi
cumènt’e i l’anni di la giubintura.
Disìzi manni sò, suipiri, ammènti.
Da drèntu a una chisura
di ròsa e di giaiminu,
mi dizi chi la vida è un gudimèntu
lu frusciaréddu di la firumèna.

L’atómica, li libri, li nutizi
fèi di dugna dì?
Immintighemmuzìri!
O Déiu unniputènti,
lu zéru cu lu mòndu ch’ài criadu
è un incantu, un amòri, un’aimunia,
e quattru macchi lu vóni isthruì!

Màggiu. La vida è bèdda.
La tèrra binidètta.
Lassédimi godì!